## Educació sol·licita a les comunitats autònomes que tinguen en consideració l’alumnat de les zones afectades per la riuada en l’admissió universitària

*** La resposta de les comunitats està sent positiva per a acceptar els alumnes segons la nota de la convocatòria ordinària encara que no s’haja presentat en el termini de preinscripció
* S’ha publicat l’estructura i dates de la PAU a on la gran novetat és la convocatòria particular per a l’estudiantat afectat per la riuada
* El conseller ha enviat una carta al Ministeri d’Educació per a informar d’esta sol·licitud**

La Conselleria d’Educació, Cultura, Universitats i Ocupació ha sol·licitat a totes les comunitats autònomes que tinguen en consideració les circumstàncies específiques de l’alumnat de les zones afectades per la riuada que vullga estudiar graus universitaris fora de la Comunitat Valenciana.

El *Diari Oficial de la Generalitat Valenciana* va publicar este dimecres l’estructura i dates de la prova d’accés a la universitat, en la qual destaca com a novetat l’atenció personalitzada a l’estudiantat afectat per la riuada, ja que molts es van vore obligats a suspendre les classes durant diverses setmanes. Es pot consultar la resolució en el [DOGV](https://dogv.gva.es/datos/2025/03/26/pdf/2025_6141_va.pdf).

El mes de novembre passat, la Comissió Gestora de la prova d’accés i preinscripció en les universitats públiques del sistema universitari valencià va acordar establir una convocatòria especial per als estudiants afectats per la riuada si així ho sol·liciten.

D’esta manera, els estudiants de la Comunitat Valenciana realitzaran la convocatòria ordinària de PAU el 3, 4 i 5 de juny de 2025 i la convocatòria extraordinària els dies 1, 2 i 3 de juliol de 2025. Per la seua part, els alumnes afectats per la riuada, a elecció pròpia, podran realitzar la PAU en convocatòria ordinària els dies 1, 2 i 3 de juliol i l’extraordinària els dies 22, 23 i 24 de juliol de 2025.

Davant esta situació hi haurà estudiantat valencià afectat per les inundacions que tindrà els seus resultats de PAU, en la seua convocatòria ordinària, els primers dies de juliol, i podran formalitzar la seua preinscripció a la Comunitat Valenciana en les mateixes condicions de prioritat que la resta d’alumnat que va fer la seua convocatòria ordinària de PAU a principis de juny.

Així mateix, per a garantir els drets dels estudiants afectats i que no resulten perjudicats en el seu desig d’estudiar un grau universitari fora de la Comunitat Valenciana s’ha sol·licitat a la resta de comunitats autònomes que també se’ls admeta en el grau que vullguen estudiar i els corresponga segons la seua nota d’admissió en la convocatòria ordinària, encara que no haja pogut presentar a temps la seua sol·licitud de preinscripció per tindre les notes de la seua PAU ordinària més tard de l’habitual.

Per la seua part, el conseller d’Educació, José Antonio Rovira, ha enviat una carta al secretari d’estat d’Educació i una altra al secretari d’estat de Ciència, Innovació i Universitats per a informar-los d’esta sol·licitud i de la bona acollida i predisposició a col·laborar que estan mostrant les comunitats.

Fecha: 28/03/2025